80 деца от Габрово и Севлиево станаха „лесовъди за един ден” 
Повече от 80 деца от Габрово и Севлиево се включиха в Горския празник, който организираха на 9 април пред ловната резиденция на ДЛС „Росица“ Северноцентрално държавно предприятие и Природен парк „Българка”. Събитието, инициирано от Министерство на земеделието и храните и Изпълнителна агенция по горите, бе част от програмата на Седмицата на гората, чието мото тази година е „Подобри гората”. Сред гостите на празника бяха зам.кметът на Община Габрово инж.Нела Рачевиц, директорът на Северноцентрално държавно предприятие инж.Иван Недков, служители на ловното стопанство, деца и родители. 


Инициативата „Лесовъд за един ден” предизвика голям интерес сред децата. Под ръководството на директорката на ДЛС „Росица” инж.Иваничка Иванова и на директора на ПП „Българка” инж.Цветан Марков малките лесовъди навлязоха в гората, където се учиха да разпознават кои дървета са здрави и устойчиви и кои - болни и трябва да бъдат маркирани и отрязани; как се определя възрастта на едно дърво; кои са основните инструменти, с които боравят горските, когато  измерват ширината и височината на дърветата; как да разпознават клонки, листа, плодове на дърветата и горските треви; кои са животните, които обитават района.

След това интерактивните игри на голямата поляна допълниха по забавен начин познанията на децата за горските екосистеми и процесите, протичащи в тях. Игрите на футбол, федербал и язденето на кон направиха емоциите още по-големи. Принос за прекрасното настроение на всички присъстващи имаха и талантите от Детски комплекс „Йовко Йовков” в Севлиево.


Накрая всяко дете си тръгна с подаръци от информационните материали на ПП „Българка”, а родителите получиха подарък от Северноцентрално държавно предприятие - фиданки от липа, които да засадят в дворовете си. 
